*Likumprojekts*

**Kolektīvās finansēšanas pakalpojumu likums**

**I nodaļa**

**Vispārīgie noteikumi**

**1. pants. Likumā lietotie termini**

Likumā lietotie termini atbilst Eiropas Parlamenta un Padomes 2020. gada 7. oktobra regulā Nr. 2020/1503 par Eiropas kolektīvās finansēšanas pakalpojumu sniedzējiem uzņēmējdarbībai un ar ko groza Regulu (ES) 2017/1129 un Direktīvu (ES) 2019/1937 (turpmāk – Regula Nr. 2020/1503) lietotajiem terminiem.

**2. pants. Likuma mērķis**

Likuma mērķis ir veicināt kolektīvās finansēšanas pakalpojumu jomas attīstību, stiprināt kolektīvās finansēšanas pakalpojumu tirgus stabilitāti un uzticamību, kolektīvās finansēšanas pakalpojumu izmantotāju interešu aizsardzību, kā arī noteikt nacionālās prasības kolektīvās finansēšanas jomā un kompetento uzraudzības iestādi atbilstoši Regulas Nr. 2020/1503 prasībām.

**3. pants. Likuma darbības joma**

Likums nosaka:

1) kolektīvās finansēšanas pakalpojumu sniedzēju reģistrēšanas kārtības, darbības un atbildības nacionālās prasības atbilstoši Regulai Nr. 2020/1503;

2) kompetentās iestādes tiesības, pienākumus, kā arī pilnvarojumu izdot kolektīvās finansēšanas pakalpojumu sniedzējiem saistošus normatīvos noteikumus.

**4. pants. Kompetentā iestāde**

 (1) Saskaņā ar Regulas Nr. 2020/1503 29. panta 1. punktu kompetentā uzraudzības iestāde Latvijā ir Finanšu un kapitāla tirgus komisija (turpmāk – Komisija).

(2) Komisija ir tiesīga izdot normatīvos noteikumus:

1) par kolektīvās finansēšanas pakalpojumu sniedzēju iekšējās kontroles sistēmas izveides un darbības prasībām;

2) par kolektīvās finansēšanas pakalpojumu sniedzēju informācijas sistēmu drošības prasībām;

3) par kolektīvās finansēšanas pakalpojumu sniedzēju darbības pārskatu sagatavošanas prasībām.

(3) Komisijai ir tiesības noteikt kolektīvās finansēšanas pakalpojumu sniedzēju darbību regulējošās prasības, kas izriet no Eiropas Banku iestādes vai Eiropas Vērtspapīru un tirgu iestādes pieņemtajiem lēmumiem, pamatnostādnēm un ieteikumiem kolektīvās finansēšanas jomā.

(4) Komisijas administratīvo aktu, kas izdots saskaņā ar Regulas Nr. 2020/1503, šā likuma un citu Eiropas Savienības tieši piemērojamo normatīvo aktu prasībām kolektīvās finansēšanas jomā, vai Komisijas faktisko rīcību, kas veikta saskaņā ar Regulas Nr. 2020/1503, šā likuma un citu Eiropas Savienības tieši piemērojamo normatīvo aktu prasībām kolektīvās finansēšanas jomā, var pārsūdzēt Administratīvajā apgabaltiesā. Tiesa triju tiesnešu sastāvā lietu izskata kā pirmās instances tiesa. Administratīvās apgabaltiesas spriedumu var pārsūdzēt, iesniedzot kasācijas sūdzību.

**II nodaļa**

**Kolektīvās finansēšanas pakalpojumu sniedzēja darbības reģistrācija, atteikuma un anulēšanas kārtība**

**5. pants. Kolektīvās finansēšanas pakalpojumu sniedzēja darbības uzsākšana**

(1) Lai saņemtu darbības atļauju un reģistrētos kolektīvās finansēšanas pakalpojumu sniedzēju reģistrā, kolektīvās finansēšanas pakalpojumu sniedzējs iesniedz Komisijai iesniegumu, pievienojot Regulā Nr. 2020/1503 un citos Eiropas Savienības tieši piemērojamajos normatīvajos aktos  minētos dokumentus un informāciju.

(2) Kolektīvās finansēšanas pakalpojumu sniedzējam nav tiesību papildus kolektīvās finansēšanas pakalpojumu sniegšanai veikt cita veida komercdarbību, ja tā vājina vai var vājināt kolektīvās finansēšanas pakalpojumu sniedzēja finansiālo stabilitāti vai Komisijas spēju uzraudzīt kolektīvās finansēšanas pakalpojumu sniedzēja darbības atbilstību Regulas Nr. 2020/1503 prasībām. Komisija var pieprasīt kolektīvās finansēšanas pakalpojumu sniegšanai dibināt atsevišķu juridisko personu.

**6. pants. Darbības atļaujas izsniegšanas, atteikuma un anulēšanas kārtība**

(1) Komisija ar lēmumu piešķir vai atsaka piešķirt atļauju kolektīvās finansēšanas pakalpojumu sniegšanai Regulā Nr. 2020/1503 noteiktajā kārtībā un termiņā.

(2) Komisijai ir tiesības ar lēmumu anulēt kolektīvās finansēšanas pakalpojumu sniegšanas atļauju Regulā Nr. 2020/1503 minētajos gadījumos.

(3) Izskatot kolektīvās finansēšanas pakalpojumu sniegšanas atļaujas saņemšanai vai anulēšanai iesniegtos dokumentus un informāciju, Komisijai ir tiesības pieprasīt, lai kolektīvās finansēšanas pakalpojumu sniedzējs izdara tajos labojumus vai iesniedz papildu dokumentus un informāciju, kas Komisijai nepieciešami, lai tā varētu pārliecināties par kolektīvās finansēšanas pakalpojumu sniedzēja pārdomātu un piesardzīgu darbību, kā arī citu Regulā Nr. 2020/1503, šajā likumā un citos Eiropas Savienības tieši piemērojamajos normatīvajos aktos kolektīvās finansēšanas jomā noteikto prasību izpildi.

(4) Ja Komisija pieņem šā panta pirmajā un otrajā daļā minēto lēmumu, tad Komisijas lēmuma pārsūdzēšana neaptur tā darbību.

**III nodaļa**

**Kolektīvās finansēšanas pakalpojumu sniedzēja darbības un informācijas sniegšanas klientiem noteikumi**

**7. pants. Vispārīgās darbības prasības**

(1) Kolektīvās finansēšanas pakalpojumu sniedzēja un klientu attiecības nosaka Regula Nr. 2020/1503, šis likums, citi Eiropas Savienības tieši piemērojamie normatīvie akti kolektīvās finansēšanas jomā un civiltiesiskie līgumi, kurus kolektīvās finansēšanas pakalpojumu sniedzējs noslēdzis ar klientiem.

(2) Kolektīvās finansēšanas pakalpojumu sniedzējam ir pienākums rīkoties kā godīgam un rūpīgam saimniekam un nodrošināt sniegtos pakalpojumus ar pienācīgu profesionalitāti un rūpību klientu interesēs.

(3) Kolektīvās finansēšanas pakalpojumu sniedzējs tā darbības laikā ievēro Regulas Nr. 2020/1503, šā likuma, citu Eiropas Savienībā tieši piemērojamo normatīvo aktu kolektīvās finansēšanas jomā, Komisijas, Eiropas Vērtspapīru un tirgu iestādes un Eiropas Banku iestādes izdoto noteikumu un ieteikumu prasības, kas regulē kolektīvās finansēšanas pakalpojumu sniedzēju darbību.

(4) Finansējums, kas piesaistīts izmantojot kolektīvās finansēšanas pakalpojumus, nekādā veidā nevar tik izmantots citu finanšu pakalpojumu sniegšanai.

**8. pants. Informācijas sniegšana klientiem un atbildīgās personas**

(1) Kolektīvās finansēšanas pakalpojumu sniedzēji potenciālajiem ieguldītājiem Latvijā sniedz ieguldījumu pamatinformācijas lapu vismaz valsts valodā, kuru sagatavo projekta īpašnieks katram kolektīvās finansēšanas piedāvājumam.

(2) Par informācijas, kas sniegta ieguldījumu pamatinformācijas lapā, patiesumu un izklāsta atbilstību Regulā Nr. 2020/1503 noteiktajām prasībām atbild projekta īpašnieks un tā pārraudzības institūcija vai izpildinstitūcija.

(3) Projekta īpašnieks ieguldījumu pamatinformācijas lapā norāda par informācijas iekļaušanu ieguldījumu pamatinformācijas lapā atbildīgās personas, par fiziskām personām norādot to vārdu, uzvārdu un amatu, par juridiskām personām – to firmu un juridisko adresi.

(4) Personām, kas ir atbildīgas par informāciju, kura sniegta ieguldījumu pamatinformācijas lapā, tostarp par jebkuru tās tulkojumu, piemēro atbildību saskaņā ar šā likuma 12. pantu jebkurā no šādiem gadījumiem:

1) informācija ir maldinoša vai neprecīza;

2) ieguldījumu pamatinformācijas lapā nav iekļauta pamatinformācija, kas vajadzīga, lai palīdzētu ieguldītājiem apsvērt, vai finansēt kolektīvās finansēšanas projektu.

(5) Kolektīvās finansēšanas pakalpojumu sniedzēji, kas sniedz aizdevumu portfeļa individuālās pārvaldīšanas pakalpojumus, sagatavo un potenciālajiem ieguldītājiem Latvijā vismaz valsts valodā dara pieejamu ieguldījumu pamatinformācijas lapu platformas līmenī.

(6) Par informācijas, kas sniegta ieguldījumu pamatinformācijas lapā platformas līmenī, patiesumu un izklāsta atbilstību Regulā Nr. 2020/1503 noteiktajām prasībām atbild kolektīvās finansēšanas pakalpojumu sniedzējs un tā pārraudzības institūcija vai izpildinstitūcija.

(7) Ieguldījumu pamatinformācijas lapā platformas līmenī norāda atbildīgos par ieguldījumu pamatinformācijas lapu, par fiziskām personām norādot to vārdu, uzvārdu un amatu, par juridiskām personām – to firmu un juridisko adresi.

(8) Personām, kas ir atbildīgas par informāciju, kura sniegta ieguldījumu pamatinformācijas lapā platformas līmenī, tostarp par jebkuru tās tulkojumu, piemēro atbildību saskaņā ar šā likuma 12. pantu jebkurā no šādiem gadījumiem:

1) informācija ir maldinoša vai neprecīza;

2) ieguldījumu pamatinformācijas lapā platformas līmenī nav iekļauta pamatinformācija, kas vajadzīga, lai palīdzētu ieguldītājiem apsvērt, vai ieguldīt, izmantojot aizdevumu portfeļa individuālo pārvaldīšanu.

(9) Komisija ir tiesīga pieprasīt, lai projekta īpašnieks un tā par ieguldījumu pamatinformācijas lapas aizpildīšanu atbildīgās personas sniedz informāciju un dokumentus, lai pārbaudītu projekta īpašnieka darbības atbilstību Regulas Nr. 2020/1503, šā likuma un citu Eiropas Savienībā tieši piemērojamo normatīvo aktu kolektīvās finansēšanas jomā prasībām.

(10) Kolektīvās finansēšanas pakalpojumu sniedzēji tirgvedības paziņojumus Latvijā sniedz vismaz valsts valodā.

**IV nodaļa**

**Kolektīvās finansēšanas pakalpojumu sniedzēja darbības uzraudzība un atbildība**

**9. pants. Vispārīgās uzraudzības prasības**

(1) Komisija saskaņā ar Regulas Nr. 2020/1503, šā likuma un citu Eiropas Savienībā tieši piemērojamo normatīvo aktu prasībām kolektīvās finansēšanas jomā veic to kolektīvās finansēšanas pakalpojumu sniedzēju darbības uzraudzību, kuri saņēmuši Komisijas izsniegtu darbības atļauju.

(2) Komisijai ir tiesības noteikt papildu kolektīvās finansēšanas pakalpojumu sniedzēju darbību regulējošās prasības, lai mazinātu kolektīvās finansēšanas pakalpojumu sniedzēju darbības risku un aizsargātu kolektīvās finansēšanas pakalpojumu sniedzēju klientus.

(3) Kolektīvās finansēšanas pakalpojumu sniedzēja pienākums ir nekavējoties informēt Komisiju par visām izmaiņām informācijā, kas iesniegta Komisijai, saņemot darbības atļauju, tai skaitā visiem apstākļiem, kas var negatīvi ietekmēt tā turpmāko darbību.

**10. Komisijas tiesības uzraudzības funkciju veikšanā**

(1) Lai pārbaudītu kolektīvās finansēšanas pakalpojumu sniedzēja darbības atbilstību Regulas Nr. 2020/1503, šā likuma un citu Eiropas Savienībā tieši piemērojamo normatīvo aktu kolektīvās finansēšanas jomā prasībām, Komisijai ir tiesības:

1) pieprasīt, lai kolektīvās finansēšanas pakalpojumu sniedzējs, tā ārpakalpojuma sniedzējs un fiziskās vai juridiskās personas, kas to kontrolē vai ko tas kontrolē, kā arī to zvērināti revidenti vai zvērinātu revidentu komercsabiedrības un vadītāji sniedz informāciju un dokumentus saistībā ar kolektīvās finansēšanas pakalpojumu jomas prasību izpildi;

2) veikt pārbaudes pie kolektīvās finansēšanas pakalpojumu sniedzēja vai tā ārpakalpojuma sniedzēja un minētajā nolūkā iekļūt to telpās, lai piekļūtu dokumentiem un citiem datiem jebkādā formātā, ja pastāv pamatotas aizdomas par to, ka dokumenti un citi ar pārbaudes priekšmetu saistīti dati var būt būtiski, lai pierādītu Regulas Nr. 2020/1503, šā likuma un citu Eiropas Savienībā tieši piemērojamo normatīvo aktu kolektīvās finansēšanas jomā pārkāpumu;

3) pārbaudīt kolektīvās finansēšanas pakalpojumu sniedzēja dibinātāju, akcionāru (dalībnieku) un amatpersonu identitāti, sodāmību un informāciju, kura ļauj pārliecināties par brīvā kapitāla pietiekamību, kā arī par ieguldīto līdzekļu izcelsmi;

4) pieprasīt kolektīvās finansēšanas pakalpojumu sniedzējam iesniegt pārskatus.

(2) Lai veiktu kolektīvās finansēšanas pakalpojumu sniedzēja darbības uzraudzību, Komisijai ir tiesības veikt šādus pasākumus:

1)  apturēt kolektīvās finansēšanas piedāvājumu līdz 10 darba dienām jebkurā atsevišķā gadījumā, ja Komisijai ir pamatotas aizdomas, ka ir pārkāptas Regulas Nr. 2020/1503, šā likuma un citu Eiropas Savienībā tieši piemērojamo normatīvo aktu kolektīvās finansēšanas jomā prasības;

2) pārtraukt vai apturēt tirgvedības paziņojumus vai prasīt kolektīvās finansēšanas pakalpojumu sniedzējam vai tā ārpakalpojuma sniedzējam pārtraukt vai apturēt tirgvedības paziņojumus līdz 10 darba dienām jebkurā atsevišķā gadījumā, ja ir pamatotas aizdomas, ka ir pārkāptas Regulas Nr. 2020/1503, šā likuma un citu Eiropas Savienībā tieši piemērojamo normatīvo aktu kolektīvās finansēšanas jomā prasības;

3) aizliegt kolektīvās finansēšanas piedāvājumu, ja Komisija konstatē vai ja ir pamatotas aizdomas, ka varētu tikt pārkāptas Regulas Nr. 2020/1503, šā likuma un citu Eiropas Savienībā tieši piemērojamo normatīvo aktu kolektīvās finansēšanas jomā prasības;

4) apturēt vai prasīt kolektīvās finansēšanas pakalpojumu sniedzējam apturēt kolektīvās finansēšanas pakalpojumu sniegšanu līdz 10 darba dienām jebkurā atsevišķā gadījumā, ja ir pamatotas aizdomas, ka ir pārkāptas Regulas Nr. 2020/1503, šā likuma un citu Eiropas Savienībā tieši piemērojamo normatīvo aktu kolektīvās finansēšanas jomā prasības;

5) aizliegt kolektīvās finansēšanas pakalpojumu sniegšanu, ja Komisija konstatē, ka ir pārkāptas Regulas Nr. 2020/1503, šā likuma un citu Eiropas Savienībā tieši piemērojamo normatīvo aktu kolektīvās finansēšanas jomā prasības;

6) publiskot informāciju, ka kolektīvās finansēšanas pakalpojumu sniedzējs vai tā ārpakalpojuma sniedzējs nepilda savus pienākumus saskaņā ar Regulas Nr. 2020/1503, šā likuma un citu Eiropas Savienībā tieši piemērojamo normatīvo aktu kolektīvās finansēšanas jomā prasībām;

7) atklāt vai prasīt kolektīvās finansēšanas pakalpojumu sniedzējam vai tā ārpakalpojuma sniedzējam atklāt visu būtisko informāciju, kas var ietekmēt kolektīvās finansēšanas pakalpojumu sniegšanu, lai nodrošinātu ieguldītāju aizsardzību vai stabilu tirgus darbību;

8) apturēt vai prasīt kolektīvās finansēšanas pakalpojumu sniedzējam vai tā ārpakalpojuma sniedzējam apturēt kolektīvās finansēšanas pakalpojumu sniegšanu, ja Komisijai ir pamats uzskatīt, ka kolektīvās finansēšanas pakalpojumu sniedzēja darbība apdraud kolektīvās finansēšanas pakalpojumu sniedzējam finanšu stabilitāti vai var kaitēt ieguldītāju interesēm;

9) ja kolektīvās finansēšanas pakalpojumu sniedzēja darbības atļauja tiek anulēta saskaņā ar Regulas Nr. 2020/1503 17. panta 1. punkta pirmās daļas „c” apakšpunktu, nodot vai prasīt kolektīvās finansēšanas pakalpojumu sniedzējam nodot esošos līgumus citam kolektīvās finansēšanas pakalpojumu sniedzējam, ja tam piekrīt klienti un saņemošais kolektīvās finansēšanas pakalpojumu sniedzējs.

(3) Komisija ir tiesīga pieņemt lēmumus, lai izpildītu Regulā Nr. 2020/1503, šajā likumā un citos Eiropas Savienībā tieši piemērojamajos normatīvajos aktos kolektīvās finansēšanas jomā Komisijai paredzētos uzdevumus.

**11. pants. Informācijas apmaiņa**

Ja kolektīvās finansēšanas pakalpojumu sniedzēja darbības ietvaros tam tiek vai var tikt piemērota kriminālatbildība, saskaņā ar Krimināllikuma 207. panta otro daļu Komisija ar pamatotu rakstveida iesniegumu ir tiesīga pieprasīt tiesai, prokuratūrai vai tiesībaizsardzības iestādēm konkrētu informāciju, kas saistīta ar kriminālizmeklēšanu vai procesiem, kuri sākti par Regulas Nr. 2020/1503 pārkāpumiem, un, lai pildītu pienākumu Regulas Nr. 2020/1503 piemērošanas nolūkos sadarboties, to pašu informāciju, ievērojot ierobežotas pieejamības informācijas statusu, nodot citu dalībvalstu kolektīvās finansēšanas pakalpojumu sniedzēju uzraudzības iestādēm, kā arī Eiropas Vērtspapīru un tirgu iestādei.

**12. pants. Atbildība par noteikto prasību neievērošanu**

(1) Ja Komisija konstatē, ka kolektīvās finansēšanas pakalpojumu sniedzējs neievēro prasības, kas noteiktas Regulas Nr. 2020/1503 3., 4. un 5. pantā, 6. panta 1., 2., 3., 4., 5. un 6. punktā, 7. panta 1., 2., 3. un 4. punktā, 8. panta 1., 2., 3., 4., 5. un 6. punktā, 9. panta 1. un 2. punktā, 10., 11. pantā, 12. panta 1. punktā, 13. panta 2. punktā, 15. panta 2. un 3. punktā, 16. panta 1. punktā, 18. panta 1. un 4. punktā, 19. panta 1., 2., 3., 4., 5. un 6. punktā, 20. panta 1. un 2. punktā, 21. panta 1., 2., 3., 4., 5., 6. un 7. punktā, 22. pantā, 23. panta 2., 3., 4., 5., 6., 7., 8., 9., 10., 11., 12. un 13. punktā, 24., 25., 26. pantā un 27. panta 1., 2. un 3. punktā, nesadarbojas vai nepakļaujas Komisijas norādījumiem, saskaņā ar šā likuma 10. panta pirmo daļu tā, pieņemot lēmumu, ir tiesīga:

1) īstenot vienu vai vairākus šādus uzraudzības pasākumus:

a) pieprasīt, lai persona, kas atbildīga par kolektīvās finansēšanas pakalpojumu sniegšanu, nekavējoties veic pasākumus, kas nepieciešami, lai pārtrauktu un turpmāk novērstu šādas darbības neatbilstību normatīvajiem aktiem, un iesniedz Komisijai tās noteiktajā termiņā rīcības plānu;

b) dot personai, kas atbildīga par kolektīvās finansēšanas pakalpojumu sniegšanu, tās pārraudzības institūcijām un izpildinstitūcijām, kā arī šo institūciju vadītājiem un locekļiem rakstveida rīkojumus, kas nepieciešami, lai ierobežotu vai apturētu kolektīvās finansēšanas pakalpojumu sniedzēja darbību;

2) piemērot vienu vai vairākas šādas sankcijas:

a) izteikt kolektīvās finansēšanas pakalpojumu sniedzējam vai par pārkāpumu atbildīgajai fiziskajai personai publisku brīdinājumu;

b) aizliegt pildīt amata pienākumus vai atcelt no amata kolektīvās finansēšanas pakalpojumu sniedzēja valdes vai padomes locekli vai aizliegt citai fiziskajai personai, kura ir atbildīga par pārkāpumu, veikt tai noteiktos amata pienākumus kolektīvās finansēšanas pakalpojumu sniedzējā, ja minētās personas ir pārkāpušas Regulā Nr. 2020/1503 noteiktās prasības;

c) uzlikt juridiskajai personai vai par pārkāpumu atbildīgajai fiziskajai personai soda naudu līdz summai, kas divas reizes pārsniedz no pārkāpuma gūtā labuma apmēru, ja šādu labumu var konstatēt, pat ja tas pārsniedz šā punkta "d" un "e" apakšpunktā noteiktās summas;

d) uzlikt juridiskajai personai soda naudu līdz 500 000 *euro* vai līdz pieciem procentiem no minētās juridiskās personas kopējā gada apgrozījuma saskaņā ar jaunāko pieejamo vadības struktūras apstiprināto finanšu pārskatu. Ja juridiskā persona ir mātes uzņēmums vai mātes uzņēmuma meitas uzņēmums, kam ir jāsagatavo konsolidētie finanšu pārskati saskaņā ar Gada pārskatu un konsolidēto gada pārskatu likumu, attiecīgais kopējais gada apgrozījums ir kopējais gada apgrozījums vai tam atbilstošs ienākumu veids saskaņā ar attiecīgajiem Eiropas Savienības tiesību aktiem grāmatvedības jomā, ņemot vērā jaunāko pieejamo galvenā mātes uzņēmuma vadības struktūras apstiprināto konsolidēto finanšu pārskatu;

e) uzlikt fiziskajai personai soda naudu līdz 500 000 *euro*.

(2) Ja Komisija konstatē, ka kolektīvās finansēšanas pakalpojumi Latvijā tiek sniegti bez attiecīgas reģistrācijas, Komisija ir tiesīga par pārkāpumu atbildīgajai fiziskajai vai juridiskajai personai izteikt brīdinājumu vai uzlikt soda naudu šā panta pirmās daļas 2. punkta "c" apakšpunktā noteiktajā apmērā.

(3) Ja Komisija, pamatojoties uz šā panta pirmās un otrās daļas noteikumiem, ir izdevusi administratīvo aktu, izņemot lēmumu par soda naudas piemērošanu, šā akta pārsūdzēšana neaptur tā izpildi.

**V nodaļa**

**Maksājumi Komisijas darbības finansēšanai**

**13. pants. Maksājumi Komisijas darbības finansēšanai**

(1) Persona, kura vēlas sniegt kolektīvās finansēšanas pakalpojumus, maksā Komisijai 2 500 *euro* par reģistrācijai iesniegto dokumentu un informācijas izskatīšanu.

(2) Kolektīvās finansēšanas pakalpojumu sniedzējs pēc tā reģistrācijas kolektīvās finansēšanas pakalpojumu sniedzēju reģistrā Komisijas darbības finansēšanai maksā 4 000 *euro* gadā un papildus līdz 1.4 procentiem (ieskaitot) gadā no saviem bruto ieņēmumiem, kas saistīti ar kolektīvās finansēšanas pakalpojumu sniegšanu, bet kopējā kolektīvās finansēšanas pakalpojumu sniedzēja maksa Komisijas darbības finansēšanai nepārsniedz 100 000 *euro* gadā.

(3) Kolektīvās finansēšanas pakalpojumu sniedzējs pēc tā reģistrācijas kolektīvās finansēšanas pakalpojumu sniedzēju reģistrā Komisijas noteiktajā kārtībā un termiņos iesniedz tai pārskatu, kas nepieciešams šā panta otrajā daļā noteikto maksājumu aprēķināšanai, un līdz ceturksnim sekojošā mēneša trīsdesmitajam datumam veic attiecīgos maksājumus.

(4) Komisija izdod normatīvos noteikumus par kārtību, kādā aprēķināmi šā panta otrajā daļā minētie maksājumi un iesniedzams šā panta trešajā daļā minētais pārskats.

**VI nodaļa**

**Iesniegumu un sūdzību izskatīšana**

**14. pants. Iesniegumu un sūdzību izskatīšanas kārtība**

(1) Komisija saskaņā ar kolektīvās finansēšanas pakalpojumu jomu regulējošajiem normatīvajiem aktiem izskata ieguldītāju, kuri nav uzskatāmi par patērētājiem, iesniegumus attiecībā uz Regulas Nr. 2020/1503 un citu Eiropas Savienībā tieši piemērojamo normatīvo aktu kolektīvās finansēšanas jomā un šā likuma pārkāpumiem. Ja no iesniegumā sniegtās informācijas un tam pievienotajiem materiāliem neizriet, ka ir pieļauts pārkāpums, kas radījis vai var radīt būtisku kaitējumu ieguldītāju grupas interesēm (kolektīvajām interesēm), Komisija ir tiesīga neuzsākt administratīvo procesu. Komisija iesnieguma iesniedzējam sniedz atbildi Iesniegumu likumā noteiktajā kārtībā.

(2) Ja Komisija, izskatot administratīvo lietu, konstatē, ka Regulas Nr. 2020/1503, citu Eiropas Savienībā tieši piemērojamo normatīvo aktu kolektīvās finansēšanas jomā un šā likuma neievērošana radījusi vai var radīt būtisku kaitējumu ieguldītāju grupas interesēm (kolektīvajām interesēm), tā ir tiesīga pieņemt lēmumu, ar kuru uzdod kolektīvās finansēšanas pakalpojumu sniedzējam vai projekta īpašniekam izbeigt Regulas Nr. 2020/1503, citu Eiropas Savienībā tieši piemērojamo normatīvo aktu kolektīvās finansēšanas jomā un šā likuma neievērošanu vai novērst pieļautos pārkāpumus un noteikt šim nolūkam nepieciešamo darbību izpildes termiņu.

(3) Patērētāju tiesību aizsardzības centrs saskaņā ar patērētāju tiesību aizsardzību regulējošajiem normatīvajiem aktiem izskata ieguldītāju, kas uzskatāmi par patērētājiem, iesniegumus attiecībā uz Regulas Nr. 2020/1503, citu Eiropas Savienībā tieši piemērojamo normatīvo aktu kolektīvās finansēšanas jomā un šā likuma prasību patērētāju tiesību aizsardzību jomā neievērošanu. Ja no iesniegumā sniegtās informācijas un tam pievienotajiem materiāliem neizriet, ka ir pieļauts pārkāpums, kas radījis vai var radīt būtisku kaitējumu patērētāju grupas interesēm (kolektīvajām interesēm), Patērētāju tiesību aizsardzības centrs ir tiesīgs neuzsākt administratīvo lietu. Šādā gadījumā Patērētāju tiesību aizsardzības centrs sniedz atbildi kolektīvās finansēšanas pakalpojuma izmantotājam.

(4) Ja Patērētāju tiesību aizsardzības centrs, izskatot administratīvo lietu saskaņā ar šā panta trešo daļu, konstatē, ka Regulas Nr. 2020/150, šā likuma un citu Eiropas Savienībā tieši piemērojamo tiesību aktu kolektīvās finansēšanas jomā neievērošana radījusi vai var radīt būtisku kaitējumu patērētāju grupas interesēm (kolektīvajām interesēm) vai atsevišķam patērētājam, tas ir tiesīgs pieņemt lēmumu, ar kuru uzdod kolektīvās finansēšanas pakalpojumu sniedzējam vai projekta īpašniekam izbeigt šā likuma un Eiropas Savienībā tieši piemērojamo tiesību aktu kolektīvās finansēšanas jomā neievērošanu vai novērst pieļautos pārkāpumus un noteikt šai nolūkā nepieciešamo darbību izpildes termiņu. Kārtību, kādā Patērētāju tiesību aizsardzības centrs pieņem lēmumus, un šo lēmumu pārsūdzēšanas kārtību nosaka [Patērētāju tiesību aizsardzības likums](https://likumi.lv/ta/id/23309-pateretaju-tiesibu-aizsardzibas-likums).

(5) Patērētāju tiesību aizsardzības centrs un Komisija atbilstoši savai kompetencei ir tiesīgi pieprasīt klientiem un kolektīvās finansēšanas pakalpojumu sniedzējiem lietas izskatīšanai nepieciešamo informāciju un noteikt tās iesniegšanas termiņu.

**Pārejas noteikumi**

1. Saistībā ar Komisijas pievienošanu Latvijas Bankai vienlaikus ar Latvijas Bankas likuma spēkā stāšanos aizstāt visā likumā, izņemot likuma 13. panta otrajā daļā lietoto vārdu savienojumu "Komisijas darbības finansēšanai", vārdu "Komisija" (attiecīgajā locījumā) ar vārdiem "Latvijas Banka" (attiecīgajā locījumā) un izslēgt 13.panta trešo un ceturto daļu.

2. Saistībā ar Komisijas pievienošanu Latvijas Bankai vienlaikus ar Latvijas Bankas likuma spēkā stāšanos aizstāt likuma 13. panta otrajā daļā vārdus "Komisijas darbības finansēšanai" ar vārdiem "Latvijas Bankai".

Likums stājas spēkā 2021. gada 10. novembrī.

Finanšu ministrs J. Reirs